31989R1458
L 144/28
JURNALUL OFÍCIAL AL UNIUNII EUROPENE
REGULAMENTUL (CEE) NR. 1458/89 AL COMISIEI
din 26 mai 1989
de modificare a Regulamentului (CEE) nr. 1963/79 de stabilire a normelor de aplicare a restituirii la producție pentru uleiurile de măsline utilizate la fabricarea anumitor conserve
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Actul de aderare a Spaniei și Portugaliei,
având în vedere Regulamentul nr. 136/66/CEE al Consiliului din 22 septembrie 1966 privind organizarea comună a piețelor în sectorul uleiurilor și grăsimilor (1), astfel cum a fost modificat ultima dată prin Regulamentul (CEE) nr. 1225/89 (2),
având în vedere Regulamentul (CEE) nr. 591/79 al Consiliului din 26 martie 1979 de stabilire a normelor generale privind restituirea pentru producția uleiurilor de măsline utilizate în fabricarea anumitor conserve (3), astfel cum a fost modificat ultima dată prin Regulamentul (CEE) nr. 3788/85 (4), în special articolul 9,
întrucât, în temeiul articolului 20a din Regulamentul nr. 136/66/CEE, uleiul de măsline utilizat la fabricarea conservelor de pește și de legume beneficiază de o restituire pentru producție; întrucât această restituire trebuie să permită beneficiarilor achiziționarea uleiului de măsline pe piața comunitară la prețuri apropiate de cele practicate pe piața mondială; întrucât, în acest scop, restituirea pentru producție trebuie stabilită pe baza factorului variabil al taxei de import pentru uleiul obținut prin rafinarea uleiului de măsline virgin;
întrucât dispozițiile referitoare la acordarea restituirii pentru producție sunt prevăzute în Regulamentul (CEE) nr. 1963/79 al Comisiei (5), astfel cum a fost modificat ultima dată prin Regulamentul (CEE) nr. 393/87 (6);
întrucât aderarea Spaniei și a Portugaliei a determinat un calcul diferențiat al restituirii pentru producție, ținând cont în special de diferențele în nivelurile prețurilor; întrucât, pentru a compensa aceste diferențe de preț, s-au introdus sume compensatorii de aderare; întrucât, în conformitate cu articolul 4 din Regulamentul (CEE) nr. 591/79, restituirea pentru producție se corectează pentru Spania și Portugalia cu suma compensatorie de aderare aplicabilă importurilor din țări terțe în fiecare dintre aceste state membre;
întrucât, în conformitate cu Regulamentul (CEE) nr. 296/86 al Comisiei (7), astfel cum a fost modificat ultima dată prin Regulamentul (CEE) nr. 1981/88 (8), este posibilă aplicarea unui regim de perfecționare activă în schimburile dintre noile state membre, precum și între acestea din urmă și celelalte state membre;
întrucât, în cazul în care uleiul de măsline produs în Comunitate, utilizat în fabricarea anumitor conserve, este supus regimului de perfecționare activă pentru a beneficia de restituirea pentru producție aplicabilă în țara de prelucrare, restituirea pentru producție trebuie corectată cu suma compensatorie de aderare nepercepută; întrucât această dispoziție trebuie precizată, iar Regulamentul (CEE) nr. 1963/79 modificat corespunzător;
întrucât măsurile prevăzute de prezentul regulament sunt conforme cu avizul Comitetului de gestionare pentru uleiuri și grăsimi,
ADOPTĂ PREZENTUL REGULAMENT:
Articolul 1
În Regulamentul (CEE) nr. 1963/79 se inserează articolul 4a după cum urmează:
„Articolul 4a
În ceea ce privește uleiul de măsline produs în Comunitate, restituirea pentru producția de anumite conserve, în cazul în care uleiul de măsline încorporat se află sub incidența regimului de perfecționare activă, se corectează cu suma compensatorie de aderare nepercepută.”
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 mai 1989.